Bashar al-Assad sór í gær embættiseið fyrir fjórða kjörtímabil sitt sem forseti Sýrlands. Hann fékk 95 prósent greiddra atkvæða í kosningum sem ráðamenn á vesturlöndum hafa dregið í efa.
Bashar al-Assad tók fyrst við embætti forseta Sýrlands þegar faðir hans, Hafez, lést árið 2000.
Þetta voru aðrar forsetakosningarnar í landinu síðan stríðsátök brutust þar út. Stríðsátök sem hafa kostað næstum hálfa milljón Sýrlendinga lífið og laskað verulega alla innviði landsins.
Rétt áður en innsetningarathöfn forsetans fór fram í gær skutu stjórnarhermenn eldflaugum á uppreisnarhópa í Idlib héraði með þeim afleiðingum að sex létust, þar af þrjú börn.
Slagorð Assads í kosningabaráttunni var Von með vinnu, hann lagði áherslu á að hann væri vænlegasti kosturinn til að stýra uppbygginu landsins. Kosningabaráttan var hins vegar hvorki spennandi né tvísýn, tveir óþekktir frambjóðendur voru á kjörseðlinum auk Assads, sem mældist alltaf með um eða yfir 90% fylgi í skoðanakönnunum. Assad sagði kosningarnar í maí síðastliðnum, þar sem hann fékk 95% greiddra atkvæða, sýna styrk lýðræðis í landinu.
Ekki eru allir sammála því mati forsetans. Stjórnvöld í Bandaríkjunum, Bretlandi, Frakklandi, Þýskalandi og Ítalíu hafa sagt að kosningarnar hafi hvorki verið sanngjarnar né frjálsar í hinu stríðshrjáða landi. Stjórnvöld í Sýrlandi segja kjörsókn hafa verið nær 80%, en þau sem setja spurningamerki við þær fullyrðingar benda á þá staðreynd að nær helmingur 18 milljóna íbúa landsins er á flótta, annað hvort innan lands eða utan, eftir tíu ára stríðsátök í landinu.
Forseti Sýrlands, Bashar al-Assad, hóf í gær sitt fjórða kjörtímabil. Ráðamenn á Vesturlöndum hafa dregið í efa réttmæti kosninganna sem tryggðu forsetanum 95 prósent greiddra atkvæða. 